HU Az Európai Unió Hivatalos Lapja L 12/24

A BIZOTTSÁG (EU) 2018/70 RENDELETE

(2018. január 16.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található ametoktradin, klórpirifosz-metil, ciprokonazol, difenokonazol, fluazinam, flutriafol, prohexadion és nátrium-klorid maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésének a) pontjára és 14. cikke (1) bekezdésének a) pontjára,

mivel:

(1) A fluazinam, a flutriafol és a prohexadion tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A klórpirifosz-metil tekintetében az említett rendelet II. melléklete és III. mellékletének B. része határozott meg MRL-eket. Az ametoktradin, a ciprokonazol és a difenokonazol tekintetében az MRL-eket az említett rendelet III. mellékletének A. része határozott meg MRL-eket. A nátrium-klorid tekintetében az említett rendelet nem határozott meg MRL-eket, és e hatóanyag nem szerepel annak IV. mellékletében sem, ezért esetében a rendelet 18. cikke (1) bekezdésének b) pontjában megállapított 0,01 mg/kg alapértéket kell alkalmazni.

(2) Egy, az ametoktradin hatóanyagot tartalmazó növényvédő szer „fűszernövények és ehető virágok” esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A klórpirifosz-metil esetében a kakiszilvára/datolyaszilvára és a gránátalmára vonatkozóan nyújtottak be ilyen kérelmet. A ciprokonazol esetében a borágó magjára vonatkozóan nyújtottak be ilyen kérelmet. A difenokonazol esetében a sárgabarackra/kajszira, a szamócára, a fejképző káposztafélékre, a salátára és egyéb salátafélékre, a mangoldra, a fűszernövényekre és ehető virágokra, a kardonnára/szúrós articsókára, a szárzellerre, a póréhagymára, a rebarbarára, a hüvelyesekre, az árpára, valamint a gyökér- és rizómafűszerekre vonatkozóan nyújtottak be ilyen kérelmet. A fluazinam esetében a vöröshagymára, a salottára/mogyoróhagymára és a fokhagymára vonatkozóan nyújtottak be ilyen kérelmet. A prohexadion esetében a szilvára vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a flutriafol komló esetében történő alkalmazására vonatkozóan. A kérelmező állítása szerint a szóban forgó hatóanyagnak az Egyesült Államokban az említett terményre vonatkozóan engedélyezett alkalmazása a 396/2005/EK rendeletben megállapított MRL-nél magasabb maradékanyag-értékhez vezet, ezért magasabb MRL-t kell megállapítani annak érdekében, hogy az említett termény behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezőknek, a Bizottságnak és a tagállamoknak, és hozzáférhetővé tette őket a nyilvánosság számára.

(7) A ciprokonazol esetében a Hatóság megvizsgált egy, a repcemagra vonatkozó MRL megállapítására irányuló kérelmet, és a javasolt MRL-ről indokolással ellátott véleményt adott ki (3). Az MRL-ek extrapolációjára vonatkozó jelenlegi uniós iránymutatásokkal összhangban helyénvaló a repcemagra vonatkozó említett MRL-t a borágó magja esetében is ezen az értéken meghatározni.

(8) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(9) A nátrium-kloridot az (EU) 2017/1529 bizottsági végrehajtási rendelet (4) egyszerű anyagként jóváhagyta. Az említett anyag felhasználási feltételei várhatóan nem vezetnek olyan mennyiségű maradékanyag jelenlétéhez az élelmiszerekben és takarmányokban, hogy az kockázatot jelentene a fogyasztóra. Célszerű ezért az említett anyagot felvenni a 396/2005/EK rendelet IV. mellékletébe.

(10) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(11) A 396/2005/EK rendeletet ezért ennek megfelelően módosítani kell.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2018. január 16-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue levels for ametoctradin in herbs and edible flowers (Indokolással ellátott vélemény az ametoktradin fűszernövények és ehető virágok vonatkozásában megállapított jelenlegi MRL-jének módosításáról). EFSA Journal 2017;15(6):4869 [21. o.].

Reasoned opinion on the modification of the existing maximum residue levels for chlorpyrifos-methyl in kaki/Japanese persimmon and granate apple/pomegranate (Indokolással ellátott vélemény a klórpirifosz-metil kakiszilva/datolyaszilva és gránátalma vonatkozásában megállapított jelenlegi MRL-jének módosításáról). EFSA Journal 2017;15(5):4838 [24. o.].

Reasoned opinion on the modification of the existing maximum residue levels for difenoconazole in various crops (Indokolással ellátott vélemény a difenokonazol különböző termények vonatkozásában megállapított jelenlegi MRL-jeinek módosításáról). EFSA Journal 2017;15(7):4893 [33. o.].

Reasoned opinion on the modification of the existing maximum residue levels for fluazinam in onions, shallots and garlic (Indokolással ellátott vélemény a fluazinam vöröshagyma, salotta/mogyoróhagyma és fokhagyma vonatkozásában megállapított jelenlegi MRL-jeinek módosításáról). EFSA Journal 2017;15(7):4904 [22. o.].

Reasoned opinion on the setting of import tolerance for flutriafol in hops (Indokolással ellátott vélemény a komlóban előforduló flutriafolra vonatkozó importtolerancia meghatározásáról). EFSA Journal 2017;15(7):4875 [22. o.].

Reasoned opinion on the modification of the existing maximum residue level for prohexadione (considered variant prohexadione-calcium) in plums (Indokolással ellátott vélemény a prohexadion [figyelembe vett variáns: prohexadion-kalcium] szilva vonatkozásában megállapított jelenlegi MRL-jének módosításáról). EFSA Journal 2017;15(6):4837 [20. o.].

(3) Reasoned opinion on the modification of the existing MRLs for cyproconazole in rapeseed (Indokolással ellátott vélemény a ciprokonazol repcemag vonatkozásában megállapított jelenlegi MRL-jeinek módosításáról). EFSA Journal 2011;9(5):2187 [30. o.].

(4) A Bizottság (EU) 2017/1529 végrehajtási rendelete (2017. szeptember 7.) a nátrium-klorid egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 232., 2017.9.8., 1. o.).